“Hin-o Gud an Matinumanon Ngan Maaramon nga Uripon?”
“Hin-o gud an matinumanon ngan maaramon nga uripon nga gintaporan han Agaron . . . ha iya mga surugoon ha panimalay?”—MAT. 24:45.
1, 2. Hin-o an ginagamit ni Jesus ha pagpakaon ha aton yana, ngan kay ano nga importante gud nga hibaroan naton kon hin-o ito nga uripon?
“MGA kabugtoan, diri ko na maihap kon pira ka beses kamo nagtagana hin mga artikulo nga angayan gud ha akon panginahanglan ha panahon nga kinahanglanon ko gud ito.” Ini an ginsiring han usa nga sister ha iya surat basi pasalamatan an kabugtoan ha aton sentro nga opisina. Inabat ka na ba hin sugad hito? Damu ha aton an inabat hito. Sadang ba kita mahipausa hito? Diri.
2 An napapanahon nga espirituwal nga pagkaon nga aton nakakarawat nagpapamatuod nga hi Jesus, an Ulo han kongregasyon, nagtutuman han iya saad ha pagpakaon ha aton. Hin-o an iya ginagamit ha pagpakaon ha aton? Han iginsumat ni Jesus an tigaman han iya presensya, hiya nagsiring nga iya gagamiton “an matinumanon ngan maaramon nga uripon” ha paghatag hin “pagkaon ha husto nga panahon” ha iya mga surugoon ha panimalay. * (Basaha an Mateo 24:45-47.) Ito nga matinumanon nga uripon an ginagamit ni Jesus ha pagpakaon han iya tinuod nga mga sumurunod hinin panahon han kataposan. Importante gud nga hibaroan naton kon hin-o an matinumanon nga uripon. An aton espirituwal nga kahimsog ngan relasyon ha Dios nakadepende hito nga uripon.—Mat. 4:4; Juan 17:3.
3. Ano an ginsiring ha aton mga publikasyon may kalabotan ha ilustrasyon mahitungod han matinumanon nga uripon?
3 Kon sugad, paonan-o naton sasabuton an ilustrasyon ni Jesus mahitungod han matinumanon nga uripon? Hadto, ini an ginsiring ha aton mga publikasyon: Han Pentekostes 33 C.E., igintapod ni Jesus ha matinumanon nga uripon an iya mga surugoon ha panimalay. An uripon nagrirepresentar ha ngatanan nga dinihogan nga Kristiano ha tuna sugad nga grupo ha anoman nga panahon tikang han 33 C.E. An mga surugoon ha panimalay nagtutudlok ha amo gihapon nga mga dinihogan sugad nga mga indibiduwal. Han 1919, igintapod ni Jesus ha matinumanon nga uripon an “ngatanan nga iya panag-iya” —ngatanan nga butang ha tuna nga ginagamit ha pagsuporta han buruhaton nga pagsangyaw han Ginhadian. Kondi katapos pag-adman hin maopay, pamalandungon, ngan ig-ampo ini nga topiko, nasantop namon nga kinahanglan bag-uhon an aton pagsabot ha ginsiring ni Jesus mahitungod han matinumanon ngan maaramon nga uripon. (Prob. 4:18) Aton hisgotan ito nga ilustrasyon ngan kon paonan-o ito nakakaapekto ha aton, ha langit man o ha tuna an aton paglaom.
SAN-O AN KATUMANAN HAN ILUSTRASYON?
4-6. Kay ano nga matin-aw nga an ilustrasyon ni Jesus mahitungod han matinumanon nga uripon nagtikang la matuman katapos han 1914?
4 Iginpapakita han konteksto han ilustrasyon mahitungod han matinumanon ngan maaramon nga uripon nga nagtikang ito matuman, diri han Pentekostes 33 C.E., kondi hinin panahon han kataposan. Aton kitaon kon paonan-o an Kasuratan nabulig ha aton nga masabtan ini.
5 An ilustrasyon mahitungod han matinumanon nga uripon bahin han tagna ni Jesus mahitungod han “tigaman han [iya] presensya ngan han ikatarapos hini nga sistema.” (Mat. 24:3) An bahin hito nga tagna nga nakarekord ha Mateo 24:4-22 may duha nga katumanan—an siyahan, ha mga tuig tikang han 33 C.E. tubtob 70 C.E., ngan an ikaduha ngan mas daku nga katumanan nahitatabo ha aton panahon. Nagpapasabot ba ini nga an ginsiring ni Jesus mahitungod han matinumanon nga uripon may duha liwat nga katumanan? Diri.
6 Tikang ha mga pulong ha Mateo 24:29, ginhisgotan ni Jesus labi na an mga mahitatabo ha aton panahon. (Basaha an Mateo 24:30, 42, 44.) Mahitungod han mahitatabo durante han daku nga kasakitan, hiya nagsiring nga an mga tawo ‘makakakita han Anak han tawo nga nalusad [‘naabot,’ Maopay nga Sumat] upod han mga dampog ha langit.’ Katapos, may ginsiring hiya para ha mga nagkikinabuhi durante han kataposan nga mga adlaw. Hiya nagsiring: “Diri kamo maaram kon ano nga adlaw maabot an iyo Ginoo” ngan, “An Anak han tawo maabot ha oras nga diri niyo ginlalaoman.” * Katapos gud hisgotan ni Jesus an mga mahitatabo ha kataposan nga mga adlaw, iya gin-unabi an ilustrasyon mahitungod han matinumanon nga uripon. Salit matin-aw nga an iya ginsiring mahitungod han matinumanon nga uripon nagtikang la matuman katapos magtikang an kataposan nga mga adlaw han 1914. Makatadunganon ini nga pagsabot. Kay ano?
7. Ano nga importante nga pakiana an binangon samtang nagtitikang an panahon han pag-ani, ngan kay ano?
7 Hunahunaa hin madaliay ini nga pakiana: “Hin-o gud an matinumanon ngan maaramon nga uripon?” Ha siyahan nga siglo, waray gud rason nga igpakiana ito. Sugad han aton hinbaroan ha nahiuna nga artikulo, an mga apostol nakakahimo hin mga milagro ngan nakakahatag pa ngani hin milagroso nga mga regalo sugad nga pamatuod nga hira an ginagamit han Dios. (Buh. 5:12) Salit diri na kinahanglan igpakiana kon hin-o gud an ginpili ni Kristo nga manguna. Kondi han 1914, iba na gud an kahimtang. Hito nga tuig nagtikang an panahon han pag-ani. Inabot na an panahon nga ibulag an mga banwa ha mga trigo. (Mat. 13:36-43) Salit samtang nagtitikang an panahon han pag-ani, binangon an importante nga pakiana: Tungod kay damu an nag-aangkon nga hira an tinuod nga mga sumurunod ni Jesus, paonan-o makikilala an mga trigo—an dinihogan nga mga Kristiano? An baton aada ha ilustrasyon mahitungod han matinumanon nga uripon. An dinihogan nga mga sumurunod ni Kristo amo adton napapakaon hin maopay ha espirituwal.
HIN-O AN MATINUMANON NGAN MAARAMON NGA URIPON?
8. Kay ano nga husto la nga an mga magkukompwesto han matinumanon nga uripon kinahanglan dinihogan nga mga Kristiano?
8 An mga magkukompwesto han matinumanon nga uripon kinahanglan dinihogan nga mga Kristiano. Gintatawag hira nga “mga hadi nga saserdote” ngan ginsugo nga “‘ipasamwak . . . ha bisan diin an pagkaharangdon’ han usa nga nagtawag ha [ira] tikang ha kasisidman ngadto ha iya urusahon gud nga kalamrag.” (1 Ped. 2:9) Husto la nga an mga kaapi hito nga “mga hadi nga saserdote” direkta nga makigbahin ha pagtutdo han kamatuoran ha ira mga igkasi-tumuroo.—Mal. 2:7; Pah. 12:17.
9. An ngatanan ba nga dinihogan nga Kristiano an nagkukompwesto han matinumanon nga uripon? Isaysay.
9 An ngatanan ba nga dinihogan ha tuna an nagkukompwesto han matinumanon nga uripon? Diri. Ha pagkamatuod, diri ngatanan nga dinihogan nakikigbahin ha paghatag hin espirituwal nga pagkaon ha ira mga igkasi-tumuroo ha bug-os nga kalibotan. Kaapi ha mga sugad-trigo an dinihogan nga mga brother nga bangin mga ministeryal nga surugoon o tigurang ha ira kongregasyon. Nagtututdo hira ha balay-balay ngan ha ira kongregasyon ngan maunungon nga nasuporta ha mga instruksyon tikang ha sentro nga opisina. Kondi diri hira nakikigbahin ha paghatag hin espirituwal nga pagkaon ha kabugtoan ha bug-os nga kalibotan. Kaapi liwat ha mga dinihogan an mapainubsanon nga mga sister, nga diri gud nagsasari nga magin magturutdo ha kongregasyon.—1 Cor. 11:3; 14:34.
10. Hin-o an matinumanon ngan maaramon nga uripon?
10 Kon sugad, hin-o an matinumanon ngan maaramon nga uripon? Ha pagsunod han paagi ni Jesus ha pagpakaon hin damu nga tawo pinaagi hin pipira la nga indibiduwal, ito nga uripon ginkukompwesto han gutiay nga grupo han dinihogan nga kabugtoan nga kalalakin-an nga direkta nga nag-aandam ngan naghahatag hin espirituwal nga pagkaon durante han presensya ni Kristo. Ha ngatanan nga panahon ha kataposan nga mga adlaw, an dinihogan nga kabugtoan nga nagkukompwesto han matinumanon nga uripon nag-aalagad ha sentro nga opisina. Hinin naglabay nga mga dekada, an uripon ginkukompwesto han Nagmamando nga Lawas han mga Saksi ni Jehova. Kondi tigamni nga ha ilustrasyon ni Jesus hiya nagsiring nga magkakaada usa nga “uripon.” Salit an Nagmamando nga Lawas naghihimo hin mga desisyon sugad nga grupo.
HIN-O AN MGA SURUGOON HA PANIMALAY?
11, 12. (a) Ano an duha nga toka nga nakarawat han matinumanon ngan maaramon nga uripon? (b) Kakan-o gintokahan ni Jesus an matinumanon nga uripon nga magmangno ha iya mga surugoon ha panimalay, ngan hin-o an iya ginpili?
11 Makatirigamnan nga ha ilustrasyon ni Jesus, an matinumanon ngan maaramon nga uripon nakakarawat hin duha nga magkaiba nga toka. Siyahan, an pagmangno ha mga surugoon ha panimalay; ikaduha, an panginano ha ngatanan nga panag-iya han agaron. Tungod kay hinin panahon han kataposan la natutuman an ilustrasyon, iton duha nga toka ihahatag katapos magtikang an presensya ni Jesus sugad nga Hadi han 1914.
12 Kakan-o gintokahan ni Jesus an matinumanon nga uripon ha pagmangno ha iya mga surugoon ha panimalay? Basi mabaton ito, kinahanglan bumalik kita ha 1914—an tinikangan han panahon han pag-ani. Sugad han aton hinbaroan na, hito nga panahon damu nga grupo an nag-aangkon nga Kristiano. Diin nga grupo magtitikang an pipilion ngan tutokahan ni Jesus nga matinumanon nga uripon? Nabaton ito nga pakiana katapos umabot hi Jesus ngan an iya Amay basi usisahon an templo, o espirituwal nga kahikayan para ha pagsingba, tikang han 1914 tubtob ha temprano nga bahin han 1919. * (Mal. 3:1) Nalipay hira ha gutiay nga grupo han maunungon nga mga Estudyante han Biblia nga nagpakita nga hinigugma gud nira hi Jehova ngan an iya Pulong. Syempre, kinahanglan limpyohan hira, pero mapainubsanon nga ginkarawat nira ito ha halipot nga panahon han pagsari ngan pagputli. (Mal. 3:2-4) Iton matinumanon nga mga Estudyante han Biblia tinuod nga mga Kristiano, an mga trigo ha ilustrasyon ni Jesus. Han 1919, hi Jesus nagpili hin kwalipikado nga dinihogan nga kabugtoan tikang ha ira basi magin an matinumanon ngan maaramon nga uripon ngan gintokahan hira nga magmangno ha iya mga surugoon ha panimalay.
13. Hin-o an kaapi ha mga surugoon ha panimalay, ngan kay ano?
13 Kon sugad, hin-o an mga surugoon ha panimalay? Ha simple nga pagkayakan, hira an mga ginpapakaon. Temprano han kataposan nga mga adlaw, an ngatanan nga surugoon ha panimalay mga dinihogan. Ha urhi, an daku nga grupo han iba nga mga karnero nagin bahin liwat han mga surugoon ha panimalay. Yana, an iba nga mga karnero an nagkukompwesto han kadak-an nga bahin han “usa nga panon” nga ginpapangunahan ni Kristo. (Juan 10:16) An duha nga grupo nagpapahimulos ha pariho nga napapanahon nga espirituwal nga pagkaon nga iginhahatag han matinumanon nga uripon. Kumusta man an mga membro han Nagmamando nga Lawas nga nagkukompwesto yana han matinumanon ngan maaramon nga uripon? Ini nga kabugtoan kinahanglan liwat pakaunon ha espirituwal. Salit mapainubsanon nga ginkikilala nira nga sugad nga mga indibiduwal mga surugoon hira ha panimalay pariho han ngatanan iba pa nga tinuod nga sumurunod ni Jesus.
14. (a) Ano nga responsabilidad an iginhatag ha matinumanon nga uripon, ngan ano an nahiuupod hito? (b) Ano an iginpahamangno ni Jesus ha matinumanon ngan maaramon nga uripon? (Kitaa an kahon nga “Kon an Uripon Maraot . . . ”)
14 Gintagan ni Jesus hin importante gud nga responsabilidad an matinumanon ngan maaramon nga uripon. Ha kadaan nga panahon, an usa nga ginsasarigan nga uripon, o tinaporan, amo an nanginginano ha ngatanan nga panag-iya han iya agaron. (Luc. 12:42) Ha pariho nga paagi, an matinumanon ngan maaramon nga uripon gintagan han responsabilidad nga manginano ha ngatanan nga panag-iya ni Kristo dinhi ha tuna. Upod hito an panginano ha materyal nga mga panag-iya, pagsangyaw nga buruhaton, ngan mga programa ha asembleya ngan kombensyon. Upod liwat hito an pagpublikar hin mga literatura nga basado ha Biblia nga ginagamit ha ministeryo, ha personal nga pag-aram, ngan ha mga katirok han kongregasyon. An mga surugoon ha panimalay nadepende ha ngatanan nga espirituwal nga tagana nga iginhahatag han matinumanon nga uripon.
SAN-O ITATAPOD HA URIPON AN NGATANAN NGA PANAG-IYA HAN AGARON?
15, 16. San-o itatapod ni Jesus ha matinumanon nga uripon an ngatanan nga iya panag-iya?
15 San-o ihahatag ni Jesus an ikaduha nga toka—an panginano ha “ngatanan nga iya panag-iya”? Hi Jesus nagsiring: “Malipayon ito nga uripon kon ha pag-abot han iya Agaron ito an iya ginbubuhat! Ha pagkamatuod susumatan ko kamo: Iya itatapod hito nga uripon an ngatanan nga iya panag-iya.” (Mat. 24:46, 47) Tigamni nga ihahatag ni Jesus an ikaduha nga toka katapos niya umabot ngan makita nga an uripon ‘nagbubuhat hito,’ karuyag sidngon, matinumanon nga naghahatag hin espirituwal nga pagkaon. Salit magkakaada lat-ang ha butnga han paghatag han duha nga toka. Basi masabtan kon paonan-o ngan san-o itatapod ni Jesus ha uripon an ngatanan nga iya panag-iya, kinahanglan hibaroan naton an duha nga butang: kon san-o hiya maabot ngan kon ano an nahiuupod ha iya mga panag-iya.
16 San-o maabot hi Jesus? An baton aada ha konteksto. Hinumdumi nga han gin-unabi han nahiuna nga mga bersikulo nga hi Jesus “maabot,” nagtutudlok ito ha panahon nga maabot hiya basi magpahayag ngan magpadapat hin paghukom ha kataposan hini nga sistema. * (Mat. 24:30, 42, 44) Salit an “pag-abot” ni Jesus nga gin-unabi ha ilustrasyon mahitungod han matinumanon nga uripon mahitatabo durante han daku nga kasakitan.
17. Ano an nahiuupod ha mga panag-iya ni Jesus?
17 Ano an nahiuupod ha ‘ngatanan nga panag-iya’ ni Jesus? An mga panag-iya ni Jesus diri la aanhi ha tuna. Upod hito an mga butang ha langit. Makausa hi Jesus nagsiring: “An ngatanan nga awtoridad ha langit ngan ha tuna iginhatag ha akon.” (Mat. 28:18; Efe. 1:20-23) Yana upod na ha iya mga panag-iya an Mesianiko nga Ginhadian. Panag-iya na niya ini tikang han 1914, ngan iya tutugotan an iya dinihogan nga mga sumurunod nga makaupod niya ha pagmando hini nga Ginhadian.—Pah. 11:15.
18. Kay ano nga malilipay hi Jesus nga itapod ha matinumanon nga uripon an ngatanan nga iya panag-iya?
18 Salit, ano an mahimo naton magin konklusyon? Pag-abot ni Jesus ha daku nga kasakitan basi bungkagon an magraot, makikita niya nga an matinumanon nga uripon maunungon nga naghahatag hin espirituwal nga pagkaon ha husto nga panahon ha mga surugoon ha panimalay. Hito nga panahon malilipay hi Jesus nga ihatag an ikaduha nga toka—an panginano ha ngatanan nga iya panag-iya. An mga nagkukompwesto han matinumanon nga uripon tatagan hini nga toka kon makarawat na nira an ira balos ha langit ngan magin mga magmarando kaupod ni Kristo.
19. An matinumanon nga uripon ba makarawat hin mas daku nga balos ha langit kay han ngatanan iba pa nga dinihogan? Isaysay.
19 An matinumanon nga uripon ba makarawat hin mas daku nga balos ha langit kay han ngatanan iba pa nga dinihogan? Diri. An balos nga iginsaad ha gutiay nga grupo ha usa nga higayon mahimo liwat makarawat han iba ha urhi. Pananglitan, tagda an ginsiring ni Jesus ha iya 11 nga matinumanon nga apostol ha gab-i antes hiya mamatay. (Basaha an Lucas 22:28-30.) Hi Jesus nagsaad hiton gutiay nga grupo han kalalakin-an nga makarawat hira hin maopay gud nga balos tungod han ira pagkamatinumanon. Magigin mga hadi hira kaupod niya ha langit. Kondi paglabay han mga tuig, iya iginpakita nga an ngatanan han 144,000 magigin mga hadi kaupod niya ha langit. (Pah. 1:1; 3:21) Ha pariho nga paagi, sugad han ginsiring ha Mateo 24:47, nagsaad hiya nga iya itatapod an ngatanan nga iya panag-iya ha usa nga gutiay nga grupo han kalalakin-an—an dinihogan nga kabugtoan nga nagkukompwesto han matinumanon nga uripon. Ha pagkamatuod, an ngatanan han 144,000 magkakaada liwat awtoridad ha mga panag-iya ni Kristo.—Pah. 20:4, 6.
20. Kay ano nga gintokahan ni Jesus an matinumanon nga uripon, ngan ano an imo determinasyon?
20 Pinaagi han matinumanon ngan maaramon nga uripon, ginsusunod ni Jesus an paagi nga iya ginhimo ha siyahan nga siglo—pagpakaon ha damu nga tawo pinaagi hin pipira la nga indibiduwal. Gintokahan ni Jesus an matinumanon nga uripon basi masiguro nga an iya tinuod nga mga sumurunod—dinihogan man o iba nga mga karnero—magkakaada permanente nga suplay han napapanahon nga espirituwal nga pagkaon ha ngatanan nga panahon ha kataposan nga mga adlaw. Salit magin determinado kita nga ipakita an aton apresasyon pinaagi han maunungon nga pagsuporta ha dinihogan nga kabugtoan nga nagkukompwesto hiton matinumanon ngan maaramon nga uripon.—Heb. 13:7, 17.
^ par. 2 Parapo 2: Ha usa nga higayon antes hito, hi Jesus nag-unabi hin puropariho nga ilustrasyon diin iya gintawag an “uripon” sugad nga “tinaporan” ngan an “mga surugoon ha panimalay” sugad nga “grupo han mga surugoon.”—Luc. 12:42-44.
^ par. 6 Parapo 6: An ‘pag-abot’ (Griego, er′kho·mai) ni Kristo iba kay han iya “presensya” (pa·rou·si′a). An iya diri-nakikita nga presensya nagtikang antes hiya umabot basi bungkagon an magraot.
^ par. 12 Parapo 12: Kitaa an artikulo nga “Hinumdumi Niyo nga Kaupod Niyo Ako ha Ngatanan nga Adlaw,” hini nga gowa ha pahina 10-12, parapo 5-8.
^ par. 16 Parapo 16: Kitaa an artikulo nga “Sumati Kami, San-o Ini Mahitatabo?” hini nga gowa ha pahina 7-8, parapo 14-18.
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn